Chijo Naujasis vienuolynas

Chijo Naujasis vienuolynas arba Nea Moni ( 'naujas vienuolynas') – graikų ortodoksų vienuolynas Graikijoje, Chijo salos centrinėje dalyje, 15 km į vakarus nuo Chijo miesto.

Vienuolynas pastatytas XI a. vid. Bizantijos imperatoriaus Konstantino IX Monomacho ir jo žmonos Zojos. Pasak legendos, vienuolynas pastatytas ten, kur trys vienuoliai radę Švč. Marijos ikoną, kabančią ant mirtos šakelės.The Nea Moni of Chios m ecclesia.gr Konstantinas IX vienuolyną pastatė atsidėkodamas vienuoliams, kurie jį lankė ir šelpė jam kalint gretimoje Lesbo saloje. Cerkvė pašventinta 1049 m., o visas kompleksas baigtas statyti 1055 m., jau po imperatoriaus mirties. Vienuolynui suteikta auksinė bulė, pagal kurią jis buvo nepriklausomas nuo jokių kitų vienuolynų.Linder, Amnon. The Jews in the Legal Sources of the Early Middle Ages, pp. 160–163 Dėl šios privilegijos Chijo vienuolynas smarkiai suklestėjo ir tapo dominuojančiu Egėjo salose. Savo klestėjimo viršūnėje, XIV a. pr., jam priklausė trečdalis Chijo salos, čia gyveno ~800 vienuolių. Genujiečių valdymo laikais vienuolyno įtaka nusilpo, bet išaugo valdant Osmanams, kai Naujasis vienuolynas buvo tiesiogiai pavaldus Konstantinopolio patriarchui, vienintelis Graikijoje turėjo teisę skambinti varpais. 1822 m. kilus Graikijos nepriklausomybės karui, apie 2000 Chijo gyventojų subėgo slėptis į vienuolyną, tačiau Osmanai šturmavo pastatą, išžudė daugelį žmonių ir viską padegė.Finlay, George (1861). History of the Greek Revolution, Vol. I. Edinburgh and London: William Blackwood and Sons. pp. 313–314. Naujasis vienuolynas smarkiai nukentėjo nuo gaisro ir nebeatsigavo. 1881 m. pastatą apgriovė žemės drebėjimas.The Nea Moni of Chios, culture.gr 1952 m. dėl mažo vienuolių skaičiaus Naujasis vienuolynas pertvarkytas į konventą.

Vienuolyno kompleksas užima ~15 tūkst. m² plotą. Architektūrinį ansamblį sudaro pagrindinė cerkvė (katolikonas) ir dar dvi cerkvės (Švč. Dievo Motinos ir Švč. Marijos Ėmimo į Dangų), refektoriumas, vienuolių celės, priėmimų salė (triklinijus), požeminė cisterna. Iš ankstyviausio XI a. laikotarpio išlikusi tik pagrindinės bažnyčios struktūra, dalinai sugriuvęs bokštas, Šv. Luko koplyčia, cisterna, dalis refektoriumo. Daugelis statinių perstatyti genujiečių–venecijiečių valdymo metais. Viduje išlikę vertingų paauksuotų mozaikų ir marmurinių įtvirtinimų.

1990 m. Chijo Naujasis vienuolynas kartu su Dafnio vienuolynu ir Palaimintojo Luko vienuolynu įtrauktas į UNESCO pasaulio paveldo sąrašą.Monasteries of Daphni, Hosios Loukas and Nea Moni of Chios, unesco.org

 Šaltiniai 

Kategorija:Graikijos stačiatikių vienuolynai
Kategorija:Konstantinopolio stačiatikių bažnyčia